Diari Oficial de la Generalitat Valenciana


Sumari del DOGV 6725, del 01-03-2012 (2012/2155)

DECRET 38/2012, de 24 de febrer, del Consell, pel qual es regulen les condicions per a l'exercici d'activitats de formació per a manipular biocides a la Comunitat Valenciana.
------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/02/24/38/dof/vci/html**

### Dades del document

Número de DOGV
:   6725

Data del DOGV
:   01-03-2012

Secció del DOGV
:   I. DISPOSICIONS GENERALS

Número del document
:   2012/2155


Data del document
:   24-02-2012

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * qualificació professional
    * tractament fitosanitari
    * producte fitosanitari
    * formació professional
    * seguretat del producte
    * pesticida
    * legislació
    * substància tòxica

DECRET 38/2012, de 24 de febrer, del Consell, pel qual es regulen les condicions per a l'exercici d'activitats de formació per a manipular biocides a la Comunitat Valenciana. [2012/2155]
PREÀMBUL
Els requisits del personal que manipula productes biocides en l'àmbit laboral estan regulats per la Directiva 98/8/CE, del Parlament Europeu i del Consell, de 16 de febrer, relativa a la comercialització de biocides, la qual harmonitza en l'àmbit europeu la legislació sobre estos productes. Esta directiva ha sigut traslladada al nostre ordenament jurídic mitjançant el Reial Decret 1054/2002, d'11 d'octubre, pel qual es regula el procés d'avaluació per al registre, autorització i comercialització de biocides, el qual en l'article 29 establix que, sense perjuí del que disposa la Llei 31/1995, de 8 de novembre, de Prevenció de Riscos Laborals, el personal de les empreses de servicis biocides haurà de superar els cursos o proves de formació homologats.
A la Comunitat Valenciana l'obtenció dels carnets per a manipular biocides està establida en el Decret 14/1995, de 10 de gener, del Consell, pel qual es regula l'obtenció dels carnets de manipulador de plaguicides a la Comunitat Valenciana.
El Reial Decret 830/2010, de 25 de juny, pel qual s'establix la normativa reguladora de la capacitació per a realitzar tractaments amb biocides, planteja la necessitat de regular la formació per a manipular productes biocides d'acord amb els avanços científics i tècnics i d'adaptar-la al sistema actualment vigent sobre formació professional.
En l'article 3, relatiu a la capacitació, s'establixen dos nous tipus de formació: una per als productes per a tractament de fustes (TP8), recollida en l'annex I, en la mesura que es realitze una formació professional específica, distingint dos nivells, un per a aplicadors i un altre per a responsables tècnics; i una altra de nova formació, recollida en l'annex II, per a nivells especials, dirigida al personal que aplica biocides que siguen o generen gasos, o bé que estiguen classificats com a molt tòxics.
Així mateix, en l'article 6 del mateix reial decret s'establix l'obligació dels titulars de les empreses de servicis biocides de mantindre programes de formació contínua dirigida als treballadors que duguen a terme activitats laborals relacionades amb l'aplicació de productes biocides, amb una periodicitat quinquennal, activitats que podran integrar-se en els plans de formació per als treballadors implementats pels servicis de prevenció de riscos laborals de les empreses.
L'article 7 del reial decret esmentat establix que les entitats que dediquen la seua activitat a impartir la formació recollida en els seus annexos hauran de notificar-ho a l'òrgan competent autonòmic, amb anterioritat a la realització del curs, i disposa, així mateix, que les entitats formadores quedaran sotmeses a les normes de vigilància i control que s'establisquen respecte d'això per cada comunitat autònoma, i la documentació mínima de què s'han d'acompanyar les notificacions.
Fins a la data d'entrada en vigor d'este decret, els cursos per a manipular plaguicides d'ús en salut pública, o biocides, han sigut organitzats i impartits exclusivament per l'Administració de la Generalitat, a través de la Comissió per al Desplegament i l'Aplicació de la Reglamentació Tecnicosanitària sobre Plaguicides (d'ara en avant, la Comissió), regulada pel Decret 64/1986, de 19 de maig, del Consell. Esta té, entre altres funcions, la proposta de normes i actuacions, i la planificació i organització de cursos i proves de capacitació. Amb l'excepció dels cursos de prevenció de legionel·losi, en què hi ha empreses autoritzades per a impartir la formació esmentada, segons el que establix l'Orde SCO/317/2003, de 7 de febrer, per la qual es regula el procediment per a l'homologació dels cursos de formació del personal que realitza les operacions de manteniment higienicosanitari de les instal·lacions objecte del Reial Decret 909/2001, de 27 de juliol, ratificada pel Reial Decret 865/2003, de 4 de juliol, pel qual s'establixen els criteris higienicosanitaris per a la prevenció i el control de la legionel·losi.
Per tot això, cal regular les condicions per a l'exercici d'activitats de formació per a manipular biocides per part d'entitats públiques o privades, concretant i fent públic el procediment de notificació, vigilància i control de l'activitat formadora de les entitats esmentades a la Comunitat Valenciana.
L'Estatut d'Autonomia de la Comunitat Valenciana, en l'article 54, establix l'àmbit competencial en matèria de sanitat.
La Llei 4/2005, de 17 de juny, de la Generalitat, de Salut Pública de la Comunitat Valenciana, article 9, establix les competències de la Conselleria de Sanitat en matèria de control i vigilància dels aspectes sanitaris dels productes químics i, especialment, de plaguicides i biocides; i igualment, el Decret 98/2009, de 17 de juliol, del Consell, va aprovar la Cartera de Servicis de Salut Pública de la Comunitat Valenciana.
Conforme amb la iniciativa de la Comissió, i de conformitat amb el que establixen els articles 31 i 33 de la Llei del Consell, a proposta del conseller de Sanitat, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 24 de febrer de 2012,
DECRETE
Article 1. Objecte
L'objecte d'este decret és regular les condicions i el procediment de notificació per a l'exercici d'activitats de formació que figuren en els annexos I i II del Reial Decret 830/2010, de 25 de juny, pel qual s'establix la normativa reguladora de la capacitació per a realitzar tractaments amb biocides, relatius al "Programa dels cursos per a biocides tipus 8" i al "Programa dels cursos de nivells especials", respectivament.
Article 2. Àmbit d'aplicació
El que disposa este decret és aplicable a les entitats formadores, ja siguen de caràcter públic o privat, que a l'àmbit de la Comunitat Valenciana desitgen impartir cursos destinats a l'obtenció del certificat d'aplicador per a protectors de fusta; de responsable per a protectors de fustes; de nivell especial per a productes molt tòxics i carcinògens, mutàgens i tòxics per a la reproducció (CMRs) i de nivell especial per a tractament amb productes que siguen o generen gasos.
Article 3. Autoritat competent
Es considera autoritat competent, als efectes d'este decret, la direcció general amb competències en salut laboral, de la conselleria competent en matèria de sanitat, o òrgan que la substituïsca.
Article 4. Procediment de notificació inicial
1. Les entitats que desitgen impartir la formació inclosa en l'àmbit d'aplicació d'este decret hauran de notificar la intenció de dur a terme la formació esmentada a l'autoritat competent determinada en l'article 3 d'este decret, mitjançant la presentació d'un escrit de notificació, segons el model que figura en l'annex I d'este decret, dirigit a la unitat administrativa que determine l'autoritat competent.
L'escrit de notificació, així com la documentació adjuntada i qualssevol altres tràmits relacionats, en els casos en què la tecnologia ho permeta, es podran realitzar a través de mitjans telemàtics, respectant el que s'ha regulat en la normativa vigent respecte d'això.
2. L'escrit de notificació inicial haurà de presentar-se almenys trenta dies abans de la data prevista per a l'inici de la formació i s'acompanyarà de la documentació que figura en l'annex II d'este decret.
Article 5. Notificacions posteriors
La realització de noves edicions de cursos, així com les modificacions que s'hi puguen produir després de la notificació inicial, en qualsevol dels aspectes disposats en este decret, hauran de ser comunicades, amb una antelació mínima de quinze dies a l'inici del curs, a la unitat administrativa que determine l'autoritat competent.
La notificació de noves edicions de cursos es farà per a períodes no superiors a un any natural des de la data de presentació.
L'escrit de comunicació, així com la documentació adjuntada i qualssevol altres tràmits relacionats, en els casos en què la tecnologia ho permeta, es podran realitzar a través de mitjans telemàtics, respectant el que establix la normativa vigent respecte d'això.
Article 6. Finalització del curs
1. L'entitat formadora arxivarà els fulls de firmes d'assistència de l'alumnat, o mitjà equivalent, junt amb la resta de documentació del curs, i quedarà a disposició de l'autoritat competent.
2. En finalitzar cada edició d'un curs, l'entitat formadora en remetrà a l'autoritat competent, en un termini de temps no superior a trenta dies, un informe final amb els continguts que figuren en l'annex III d'este decret.
3. L'alumnat haurà de ser informat que, en cas de no superar la prova d'avaluació, podrà realitzar una prova de recuperació, que durà a terme l'entitat organitzadora, dins dels sis mesos següents a la finalització del curs, i que, en cas que no l'aprove, haurà de repetir el curs complet.
Article 7. Expedició dels certificats
1. Una vegada remesa a l'autoritat competent la documentació que recull el punt 2 de l'article 6 d'este decret, i després de rebre la conformitat per part d'esta, l'entitat organitzadora del curs emetrà els certificats d'assistència i aprofitament que corresponga.
2. Si després de la comprovació de la documentació presentada per l'entitat en finalitzar un curs es detecta que no és completa, que és errònia o altres deficiències, basant-se en el que establix este decret, s'informarà l'entitat responsable, segons allò que regula l'article 71 de la Llei de Règim Jurídic de les Administracions Públiques i del Procediment Administratiu Comú, la qual haurà d'esmenar-la, i quedarà suspés el procés d'emissió de certificats fins que es comprove l'esmena de les deficiències.
3. El contingut dels certificats s'ajustarà al model que figura en l'annex IV d'este decret.
4. Les entitats formadores seran les responsables de fer arribar els certificats a les persones titulars d'estos.
Article 8. Control administratiu
1. Les entitats que hagen notificat la seua actuació dins de l'àmbit territorial de la Comunitat Valenciana se sotmetran al control de l'autoritat competent recollida en l'article 3 d'este decret.
2. Este control podrà consistir en:
a) Comprovar l'adequació de les instal·lacions visitant-les.
b) Requerir la documentació complementària, aclaridora o substitutòria, després de valorar la documentació presentada per l'entitat formadora, tant en la notificació inicial com en les notificacions posteriors, segons el que regula l'article 71 de la Llei de Règim Jurídic de les Administracions Públiques i del Procediment Administratiu Comú.
c) Supervisar els continguts i programa del curs, incloent-hi horaris, professorat, classes pràctiques i qualsevol altre aspecte considerat d'interés. Per a això, el personal tècnic de la unitat administrativa que determine l'autoritat competent podrà comparéixer, en qualsevol moment de la realització del curs, al lloc en què s'està impartint, a l'efecte de comprovar que s'està duent a terme d'acord amb les condicions notificades.
d) Controlar l'expedició dels certificats emesos, segons el que recull l'article 7 d'este decret.
e) Controlar la superació de l'exercici d'avaluació per part de l'alumnat. Al final del curs, podran realitzar proves d'avaluació dels coneixements a l'alumnat, independentment de les realitzades per l'entitat formadora.
La superació de la prova d'avaluació serà un requisit necessari per a l'obtenció del certificat d'assistència i aprofitament.
f) Realitzar una enquesta anònima que reflectisca la percepció de l'alumnat respecte a les condicions en què s'ha realitzat el curs, incloent-hi la valoració del professorat.
g) Sol·licitar la documentació relativa als cursos realitzats en els cinc anys anteriors, que l'entitat formadora haurà de conservar i mantindre a disposició de l'autoritat competent, facilitant-hi l'accés i la labor d'esta autoritat en qualsevol moment.
h) Publicar a la pàgina web de la conselleria competent en matèria de sanitat, o qualsevol altre mitjà de difusió que s'estime pertinent, les entitats formadores, les dades relatives als cursos que hagen notificat, indicant, almenys, lloc i data de realització dels cursos.
i) Qualsevol altra acció normativament prevista que l'autoritat competent considere necessària per a garantir el control administratiu de l'activitat.
Article 9. Infraccions i sancions
1. Quan s'observe l'incompliment de les condicions de la notificació prèvia o comunicacions posteriors, serà aplicable el que establix l'article 71 bis, punt 4, de la Llei de Règim Jurídic de les Administracions Públiques i del Procediment Administratiu Comú; i l'article 6.3 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.
2. Si es detecta l'incompliment d'algun dels requisits regulats en este decret, es podrà declarar la impossibilitat de continuar amb l'exercici de l'activitat, i l'entitat responsable no podrà instar un nou procediment amb el mateix objecte durant un període mínim de dos anys, comptats des del dia que es notifique la resolució administrativa.
DISPOSICIONS ADDICIONALS
Primera. Adaptació al progrés tècnic
La formació regulada per este decret podrà adaptar-se al progrés tècnic i realitzar-se en formats diferents dels presencials, i es podran programar-se noves modalitats d'edició de cursos, com cursos a distància, semipresencials o en línia, per als quals es valoraran les propostes presentades per les entitats davant de l'autoritat competent.
Segona. Cursos organitzats per l'administració
Els cursos per a l'obtenció i renovació del carnet per a manipular plaguicides d'ús en salut pública o biocides que fins a l'entrada en vigor d'este decret siguen realitzats per la conselleria amb competències en sanitat, a través de la Comissió, podran seguir realitzant-se, tenint en compte la normativa vigent.
Tercera. Impacte econòmic
L'aplicació i execució d'este decret, incloent-hi tots els actes jurídics que puguen dictar-se per a desplegar-lo o executar-lo, no podrà tindre gens d'incidència en la dotació de tots i cada un dels capítols de despesa assignada a la conselleria competent per raó de la matèria, i, en tot cas, haurà de ser atesa amb els mitjans personals i materials de la conselleria esmentada.
DISPOSICIÓ DEROGATÒRIA
Única. Derogació normativa
1. Queden derogades les disposicions següents:
a) Article segon, últim paràgraf, del Decret 14/1995, de 10 de gener, del Consell, pel qual es regula l'obtenció dels carnets per a manipular plaguicides a la Comunitat Valenciana, relatiu a la necessitat que l'alumnat dels cursos per a l'obtenció del carnet per a manipular biocides hagen de disposar d'un informe mèdic específic, validat per la conselleria amb competències en sanitat, com a requisit per a l'obtenció del carnet per a manipular aquests productes; este requisit és substituït per la declaració de no tindre reconeguda la incapacitat laboral permanent per a treballar amb biocides, firmada individualment per l'alumnat.
b) Article sèptim, paràgraf segon, del Decret 14/1995, de 10 de gener, del Consell, relatiu al model de carnet; el model esmentat queda substituït pel que figura en l'annex V d'este decret.
2. Així mateix, queden derogades totes les disposicions del mateix rang o inferior que s'oposen al que disposa este decret.
DISPOSICIONS FINALS
Primera. Desplegament normatiu i actualització dels annexos
Es faculta la persona titular de la direcció general amb competència en salut laboral, de la conselleria competent en matèria de sanitat, perquè, mitjançant una resolució, dicte totes les disposicions que calguen per al desplegament i execució d'este decret, així com perquè modifique els annexos d'este decret.
Segona. Entrada en vigor
Este decret entrarà en vigor l'endemà del dia que es publique en el Diari Oficial de la Comunitat Valenciana.
València, 24 de febrer de 2012
El president de la Generalitat,
ALBERTO FABRA PART
El conseller de Sanitat,
LUIS ROSADO BRETÓN
ANNEX I / ANEXO I
MODEL DE SOL·LICITUD DE NOTIFICACIÓ D'ACTIVITATS FORMADORES O DE MODIFICACIÓ DE LA NOTIFICACIÓ PRÈVIA.
MODELO DE SOLICITUD DE NOTIFICACIÓN DE ACTIVIDADES FORMADORAS O DE MODIFICACIÓN DE LA NOTIFICACIÓN PREVIA.ANNEX II
DOCUMENTACIÓ QUE CAL ADJUNTAR
A L'ESCRIT DE COMUNICACIÓ INICIAL
1. Quan l'entitat formadora siga una persona jurídica privada, s'adjuntarà una còpia de l'escriptura de constitució, o dels estatuts d'esta, on figure l'activitat formativa com un dels seus fins, i una còpia de la targeta d'identificació fiscal, així com un document que acredite la capacitat de representació del/la firmant de la comunicació.
2. Quan l'entitat formadora siga una persona física, s'adjuntarà una còpia del document d'alta de l'activitat econòmica.
3. Junt amb la comunicació inicial es presentarà una memòria, que inclourà la informació següent, acreditada documentalment, si pertoca:
a) Posseir instal·lacions adequades per a l'activitat, amb capacitat suficient i amb bones condicions higièniques, d'accessibilitat, il·luminació i ventilació. Quan es tracte d'instal·lacions alienes, hauran d'adjuntar l'acord o conveni que els permet utilitzar les instal·lacions i la finalitat de la seua utilització, amb les firmes dels/les responsables.
b) Disposar dels recursos materials i mitjans tècnics audiovisuals adequats.
c) Comptar amb que la persona que assumisca la direcció o coordinació del curs posseïsca, com a mínim, la titulació d'enginyeria tècnica o diplomatura universitària, grau o títol equivalent en el futur.
d) Disposar de personal docent que acredite posseir la formació adequada, que és la següent:
1r. Per a les classes teòriques, posseir almenys una titulació d'enginyeria tècnica o diplomatura universitària, o grau, en carreres cientificotècniques o altres relacionades amb els continguts del curs, i una experiència docent en el tema que s'ha d'impartir o en temes afins almenys de cinquanta hores lectives.
2n. Per a les classes pràctiques, tindre una formació teòrica mínima de cicle formatiu superior o equivalent i una experiència professional demostrable almenys de dos anys.
3r. En tots els casos, s'adjuntarà una còpia del títol acadèmic i el currículum.
e) Programa complet del curs, adaptat al que s'ha exigit en la normativa vigent, especificant clarament els continguts del curs, dividits en sessions, duració d'estes, dates i professorat que les impartix.
f) Programació dels cursos, per un període màxim d'un any natural des de la data de la comunicació.
g) Còpia del material que cal lliurar a l'alumnat, amb els continguts del curs actualitzats.
h) Nombre d'edicions dels cursos que es té previst impartir i dates d'estos, concretant, almenys, la data de la primera edició.
i) En el cas que s'hagen de realitzar pràctiques:
1r. Es remetrà una memòria de les activitats que es duran a terme, descrivint els procediments que es pretén realitzar i les instal·lacions i mitjans materials necessaris per a portar-les a terme.
2n. Si es visiten instal·lacions, locals o explotacions, hauran de comunicar els llocs concrets que s'han de visitar, descrivint les activitats que es realitzaran. Quan es tracte de visitar una instal·lació, local o explotació d'una empresa aliena, hauran d'adjuntar l'acord o conveni on conste que posseïxen una autorització per a accedir a les instal·lacions, locals o explotacions i la finalitat de la visita, amb la firma del/la responsable de l'empresa de què es tracte.
j) Model del certificat d'assistència i aprofitament que es lliurarà a l'alumnat que haja assistit a la totalitat de les classes i superat la prova d'avaluació final, on s'inclourà almenys la informació següent:
1r. Nom i dos cognoms.
2n. DNI o document equivalent.
3r. Identificació del centre docent.
4t. Títol del curs.
5t. Lloc de realització del curs
6t. Nombre d'hores teòriques i pràctiques
7m. Data d'expedició.
8u. Firma de la persona que ostente la coordinació o direcció del curs.

\* \* \* \* \* \* \* \*
9é. Segell de l'entitat promotora del curs.
10é. Abast del certificat.
k) Model de full de firmes per a cada una de les sessions, amb els apartats corresponents perquè hi consten, per orde alfabètic, els cognoms i nom de l'alumnat, seguit d'un espai en blanc per a la firma. En l'encapçalament del full de firmes figuraran la data, el tema tractat i el nom i firma del/la professor/a.
l) Model de l'examen que ha de realitzar l'alumnat, que haurà d'incloure, almenys, dos preguntes de cada tema.
m) Model del qüestionari de satisfacció, que ha d'omplir l'alumnat de manera anònima, en què es valoraran, amb una puntuació única entre 1 i 5, almenys, les condicions del local i els mitjans tècnics utilitzats, i es realitzarà una avaluació nominal del professorat assignant-li una puntuació d'acord amb el seu nivell tècnic, claredat de l'exposició, utilitat de la informació, material impartit, tracte amb els alumnes, contingut del tema impartit, etc.
n) Assegurança de responsabilitat civil que cobrisca els possibles riscos per l'alumnat com a conseqüència de la realització de les pràctiques.
ANNEX III
INFORME FINAL DEL CURS
Haurà de contindre el següent:
1. Memòria del curs en què consten: nom de l'entitat formadora, tipus de curs, número d'edició, lloc d'impartició, dates de realització, nombre d'assistents, baixes i incidències o circumstàncies que s'han de destacar al llarg de la seua realització.
2. Llista d'alumnat que ha obtingut el certificat d'assistència i aprofitament, en format paper i en format electrònic, i que incloga: nom, cognoms, DNI o document que el substituïsca, domicili complet, adreça de correu electrònic i número de telèfon, segons el model següent:
L'alumnat que figuren en esta llista haurà de firmar la declaració responsable de no tindre incapacitat laboral permanent per a treballar amb plaguicides o biocides, segons el model que figura en este annex, el qual serà custodiat per l'entitat formadora i romandrà a disposició de l'autoritat competent.
3. Llista d'alumnat que no ha obtingut el certificat corresponent, en format paper i en format electrònic, que incloga: nom, cognoms, DNI o document que el substituïsca, domicili complet, adreça de correu elec

\* \* \* \* \* \* \* \*

trònic, número de telèfon i motiu de la no-aptitud (faltes d'assistència, no-superació de la prova d'avaluació, altres), segons el model següent:
4. Constància documental del fet que l'alumnat que no ha superat l'avaluació ha sigut informat que disposa d'una prova de recuperació, dins dels sis mesos següents i que, en cas de no aprovar-la, haurà de repetir el curs.
OBSERVACIONS:
MODEL DE DECLARACIÓ RESPONSABLE DE NO TINDRE INCAPACITAT PERMANENT.
MODELO DE DECLARACIÓN RESPONSABLE DE NO TENER INCAPACIDAD PERMANENTE.ANNEX IV
MODEL DE CERTIFICAT D'ASSISTÈNCIA I APROFITAMENT

CERTIFICA

ANEXO IV
MODELO DE CERTIFICADO DE ASISTENCIA Y APROVECHAMIENTO.

CERTIFICA
ANNEX V
MODEL DE CARNET PER A MANIPULAR BIOCIDES
Material i dimensions;
1. Els carnets estaran confeccionats en cartolina o material plàstic.
2. Les dimensions seran les de format targeta de crèdit: 85 x 54 mil·límetres i l'amplària de la franja superior serà de 15 mil·límetres.
3. El color del carnet de nivell bàsic serà de color verd tènue i els carnets de nivell qualificat i de fumigador seran de color ataronjat.


Còpia Permalink ELI